題傅氏真意堂
作者：胡寅
朝代：宋

paragraphs: 高柟落繁蔭，茂竹疏泠風。
小亭尋丈景，已冠一畝宮。
況復哆北楹，方池渺溶溶。
遊鯈亦何樂，動影相沖融。
卉木羅以差，想見芳菲容。
香枝寒月碎，雪架春雲濃。
我來秋暮時，山葉般般紅。
乃眷黄金花，尚閟東籬叢。
維君抱材氣，志通身則窮。
和璧獻未售，夜半光騰虹。
樂歲突尚冷，初筵尊未空。
恨我早病衰，不能卷千鍾。
喜聞滌塵話，冰壺瑩心胸。
又知此勝境，芹溪縈硯峯。
昔有遺世士，烟霞眇飛蹤。
先生儻邂逅，問訊爲我通。
芝苗不足飽，多謝甪里翁。
相期玉京路，手把青芙蓉。